Imtella' Awwissu 15, 2021 Rapport: Glen Falzon Kapitlu ġdid għall-koppja Caroline u Winston Micallef. Il-koppja Micallef tmint ijiem ilu daħlu jgħixu fl-istess blokka appartamenti fi Gwardamanġa wara li sentejn u erba' xhur ilu ħelsuha minn ħalq il-mewt meta darhom spiċċat borġ ġebel. Ma' Television Malta, Caroline stqarret li kien perjodu diffiċli ħafna dan l-aħħar minħabba t-trawma li għaddiet minnha. Il-mara qalet iżda li bis-saħħa tat-talb u t-terapija baqgħet tissielet ħsibijiet koroh li kellha u llum qed tħares 'il quddiem biex flimkien ma' żewġha jiktbu kapitlu ġdid fl-istorja ta' ħajjithom. L-Erbgħa, 24 ta' April 2019. L-għaxra ta' filgħaxija. It-Telgħa ta' Gwardamanġa. Caroline Micallef daħlet fil-kamra tas-sodda ħdejn żewġha Winston li kien rieqed. F'daqqa waħda nstema' ħoss kbir fil-blokka appartamenti. Il-koppja bdiet tara l-konsenturi jinfetħu u t-torba nieżla. Caroline flimkien ma' żewġha Winston u l-kelb tagħhom ħarġu jiġru 'l barra bil-piġama b'kollox. Minuti wara, il-blokka appartamenti ġġarrfet u spiċċat terrapien. Sentejn u erba' xhur wara, il-koppja Micallef daħlet lura għall-ewwel darba fl-istess appartament . . . din id-darba iżda ġdid fjamant. "Bħal meta omm twelled tarbija u tgħannaqha magħha għall-ewwel darba. L-istess. Id-dar tagħna. Il-baby tagħna d-dar tagħna." Il-mara iżda stqarret li kellha tħallas prezz minħabba t-trawma li għaddiet minnha. Iddeċidiet li tesprimi dak li għaddiet minnu biex tgħin lil minn għaddej minn xi saram. "Jien minn din it-trawma kollha, kelli mumenti koroh. Kelli mumenti fejn jien xtaqt immut. Kien hemm mumenti fejn jien tlabt lill-Mulej u għedtlu aħjar ħadtni mat-terrapien tad-dar tiegħi." Spalla ma' spalla f'dawn il-mumenti diffiċli . . . kien hemm għaliha r-raġel tagħha . . . "Ħajtek m'hemmx prezz għaliha. La għadna hawn, sinjal li kellu jkun hekk. Kienet tqum anki billejl tgħajjat u ssabbattli l-bibien u nqum waraja u nagħfasha miegħi u ngħidilha, jien qiegħed hawn miegħek. Parti minnha u qed inbati magħha." Il-koppja ilha tmint ijiem biss li żanżnet l-appartament il-ġdid. Qed jarmawh bil-mod il-mod. "Se nagħmluhom bil-mod. Se narmaw id-dar. Għadna friski friski. Qisna għadna kemm iżżewwiġna. Wara li konna għarajjes." Waqt li rringrazzjat lil għadd ta' persuni li kellha miktub fuq pitazz, il-koppja Micallef spiċċat b'appell. "Inħeġġeġ lil ħutna Maltin u Għawdxin li tant sibna għajnuna mingħandhom, li jitolbu dejjem. Għax il-Bambin għandu jdejh kbira ħafna ħafna."